ይኹንና ብፁዕነታቸው ለቋሚ ቅ/ሲኖዶሱ በሰጡት ምላሽ “እኔ ብቻዬን ለማስረዳት አልችልም” በሚል የሀገረ ስብከቱን ሥራ አስኪያጅ አባ አረጋዊ ነሞምሳን ይዘው ለመቅረብ ፈቃድ መጠየቃቸው ተዘግቧል፡፡ ቋሚ ቅ/ሲኖዶሱም ብፁዕነታቸው ሥራ አስኪያጁን ይዘው በቀጣዩ ሳምንት ረቡዕ በሚካሄደው መደበኛ ስብሰባ ላይ እንዲቀርቡ ትእዛዝ ሰጥቷል፡፡ “የብፁዕነታቸው ምላሽ የሚጠበቅ ነው” የሚሉት የጉዳዩ ተከታታዮች ብቻቸውን የተጠሩት የሀገረ ስብከቱ ሥራ አስኪያጅ አባ አረጋዊ ነሞምሳ የሀገረ ስብከቱን ጸሐፊና የቁጥጥር አገልግሎት ሓላፊ አበል ከፍለው ይዘው ለመሄድ እያግባቧቸው ቢኾንም በሲኖዶሱ ስብሰባ ላይ ግን አንድ ራሳቸው ብቻ እንጂ አጀብ እንደማይፈቀድላቸው ከወዲሁ እየተገለጸ ይገኛል፡፡ በሊቃውንት የተጠናከረውን የሀ/ስብከቱን አስተዳደር ጉባኤ ሲያዳክሙ የቆዩት ሥራ አስኪያጁ አብረዋቸው እንዲቀርቡ የሚያግባቧቸው ሁለቱ ሓላፊዎች ሥራ አስኪያጁ በብቸኝነት ከወሰዷቸው ርምጃዎች የተለየ አቋም እንደነበራቸው ተመልክቷል፡፡
